**Markku Kuitunen** (s. 22. marraskuuta 1953, Tyrväntö) suomalainen ympäristötieteilijä ja professori. Hän toimi Jyväskylän yliopistossa ympäristötieteen professorina 2000–2016.

Akateeminen ura
---------------

Markku Kuitunen aloitti uransa opetustehtävissä 1970-luvulla. Hän oli Tammelan vs. johtajaopettaja vuonna 1974. Sen jälkeen hän työskenteli kartoittajana, laboranttina ja kartanpiirtäjänä Hämeenlinnassa vuosina 1974–1976.

Kuitunen opiskeli biologiaa Jyväskylän yliopistossa. Hän väitteli vuonna 1989 Jyväskylässä tohtoriksi. Kuitusen väitöskirja (*Food, space and time constraints on reproduction in the common treecreeper (Certhia familiaris L.)*) käsitteli ravinnon ja elinympäristön merkitystä puukiipijän (*Certhia familiaris*) lisääntymiselle.

Akateemisen uransa Kuitunen aloitti Jyväskylän yliopistossa suunnittelijana vuonna 1982. Sen jälkeen hän on toiminut erilaisissa tutkimus- ja opetustehtävissä Jyväskylän yliopiston biologian laitoksella (nykyisin laitos tunnetaan nimellä bio- ja ympäristötieteiden laitos). Hän toimi laitoksella assistenttina vuodesta 1982. Sittemmin hän työskenteli yliassistenttina vuosina 1989–2000.

Kotimaan lisäksi Kuitunen on työskennellyt ulkomailla. Hän on tehnyt tutkimustyötä Unkarissa vuosina 1984, 1985 ja 1986, Yhdysvalloissa vuosina 1996 ja 2005 sekä Australiassa vuonna 2006.

Professoriksi
-------------

Markku Kuitunen nimitettiin ensimmäistä kertaa ympäristötieteen professuuriin vuonna 2000 ja hän aloitti toimessaan vuonna 2001. Vuonna 2004 hänet nimitettiin vakinaiseksi ympäristötieteen professoriksi, jonka erikoisala olivat ympäristötieteet, etenkin ympäristövaikutusten arviointi ja hallinta. Hän aloitti kyseisessä virassa elokuussa 2004. Ympäristövaikutuksien tutkimus Jyväskylän yliopistossa on painottunut yhdyskuntien toimintaan sekä erilaisiin luonnon- ja maankäytön toimintoihin. Niiden ohella on selvitetty mm. ympäristövaikutusten lainmukaisen arviointiprosessin vaikuttavuutta.

Kuitunen jäi virastaan eläkkeelle marraskuun lopussa 2016. Jäähyväisluentonsa hän piti joulukuussa 2016.

Tutkimusura
-----------

Professori Kuitusen tutkimus on keskittynyt ympäristötieteen alalle. Hän on tutkinut, miten ympäristövaikutuksia voi arvioida ja miten niitä voi hallita. Hän on syvällisesti perehtynyt erilaisiin ympäristö- ja maisemaekologian sekä luonnonsuojelubiologian kysymyksiin. Hän on selvittänyt, millaisia valintakriteerejä luonnonsuojelussa käytetään ja miten erilaiset menetelmät valitaan. Muita hänen keskeisiä alojaan ovat olleet maankäytön suunnittelu, ympäristöasenteet sekä paikkatietosovellukset.

Kuitunen on julkaissut tutkimuksistaan useita kymmeniä tieteellisiä artikkeleita.

Kirjailija ja toimittaja
------------------------

Kuitunen on uransa aikana toimittanut useita artikkeleita biologian alan lehtiin. Hän on myös työskennellyt toimittajana. Vuosina 1983–1984 hän oli *Luonnon tutkija* -lehden toimitussihteeri ja vuonna 1985 sen päätoimittaja.

Toimitustyön ohella Kuitunen on julkaissut teoksia ympäristötieteen alalta sekä alan oppimateriaalia.

Työn ulkopuolella
-----------------

Vapaa-ajallaan professori Kuitunen harrastaa lintuja, valokuvausta ja puutarhan hoitoa.

Teoksia
-------

* *Food, space and time constraints on reproduction in the common treecreeper (Certhia familiaris L.)* Jyväskylä: Jyväskylän yliopisto, 1989. ISBN 951-680-107-2 (Kuitusen väitöskirja)
* Haapalehto, Tuomas; Kotiaho, Janne & Kuitunen, Markku: *Metsäojituksen ja ennallistamisen vaikutukset suokasvillisuuteen Seitsemisen kansallispuistossa*. Vantaa: Metsähallitus, 2006. ISBN 952-446-516-7

### Oppimateriaalit

* Haimi, Jari & Kuitunen, Markku: *Ekologian ja ympäristönhoidon cum laude -lajintuntemus: eläimet*. Jyväskylän yliopiston biologian laitoksen opetusmoniste. Jyväskylä: Jyväskylän yliopisto, 1990. ISSN 0780-0827
* Niskanen, Ilkka & Kuitunen, Markku: *Ilmansuojelu*. Jyväskylän yliopiston biologian laitoksen opetusmoniste n:o 58. Jyväskylä: Jyväskylän yliopisto, 1991. ISSN 0780-0827
* *Ympäristönsuojelun perusteet: BIO 022*. Jyväskylän yliopiston biologian laitoksen opetusmoniste n:o 62. Jyväskylä: Jyväskylän yliopisto, 1994. ISSN 1238-4232

Lähteet
-------

1. 1 2  Kuka kukin on 2011, s. 436
2. 1 2 3 4 5 6 7 8  Liikuntasosiologian, ympäristötieteen ja laskentatoimen professorit virkaan (Arkistoitu – Internet Archive) *Jyväskylän yliopisto*, 2004. Viitattu 15.2.2017.
3. ↑  Markku Kuitusen väitöskirja (Arkistoitu – Internet Archive) *Kansalliskirjasto Finna*. (englanniksi) Viitattu 15.2.2017.
4. ↑  Annual Report 2016. *Jyväskylän yliopiston matemaattis-luonnontieteellinen tiedekunta*. 2017.
5. ↑  Markku Kuitunen, henkilökohtainen tiedonanto. *Nanotiedekeskus, Jyväskylän yliopisto*. Joulukuu 2016.
6. 1 2  Professori Kuitusen kotisivu[vanhentunut linkki] Jyväskylän yliopisto. Viitattu 30.4.2015.
7. ↑  Kuka kukin on 2011, s. 436–437.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |
|  |
| Tieteilijät | 
* ORCID

 |

 |